b'\n_START_ARTICLE_\nLappeenrannan konepaja\n_START_PARAGRAPH_\nLappeenrannan konepaja oli vuosina 1886\xe2\x80\x931977 Lappeenrannassa toiminut konepaja, jonka toimintaa jatkoi vuonna 1977 perustettu Larox Oy._NEWLINE_Konepajan historia alkoi vuodesta 1886, kun insin\xc3\xb6\xc3\xb6ri Wilhelm Gr\xc3\xb6nlund perusti Lappeenrannan Paldon kaupunginosaan konepajan. T\xc3\xa4m\xc3\xa4n konepajan omistajaksi vaihtui sitten 1901 insin\xc3\xb6\xc3\xb6ri Ferdinand Hisinger, 1902 merikapteeni George E. Forssell ja 1907 insin\xc3\xb6\xc3\xb6ri Carl Uno Forssell. Lokakuussa 1918 konepajan omistajiksi tulivat Kusti Lappalainen ja Janne Pitk\xc3\xa4nen, jotka olivat jo aiemmin perustaneet laivankorjaustelakan Taipalsaarelle. Yritys toimi nyt nimell\xc3\xa4 Lappeenrannan Konepaja Lappalainen & Pitk\xc3\xa4nen ja vuonna 1937 se muutettiin osakeyhti\xc3\xb6ksi nimell\xc3\xa4 Lappeenrannan Konepaja Oy. Yhti\xc3\xb6n toimtusjohtajaksi tuli 1969 diplomi-insin\xc3\xb6\xc3\xb6ri Eino Erkko, joka osti sitten yhti\xc3\xb6n osakkeita alkuper\xc3\xa4isilt\xc3\xa4 omistajasuvuilta.  Nuutti Vartiaisen (1925\xe2\x80\x932017) ostettua konepajan yhti\xc3\xb6n nimeksi muuttui 1977 Larox Oy ja siit\xc3\xa4 tuli johtava suodatinlaitteistojen valmistaja, jolla oli toimintaa 40 maassa. Outotec Oy osti yhti\xc3\xb6n liiketoiminnan syksyll\xc3\xa4 2009, mink\xc3\xa4 my\xc3\xb6t\xc3\xa4 Laroxin nimi vaihtui Outotec (Filters) Oy:ksi. Venttiilej\xc3\xa4 ja pumppuja valmistanut Laroxin tyt\xc3\xa4ryhti\xc3\xb6 Larox Flowsys jatkoi toimintaansa itsen\xc3\xa4isen\xc3\xa4 yhti\xc3\xb6n\xc3\xa4 ja sen nimeksi muuttui 2011 Flowrox Oy._NEWLINE_Lappeenrannan konepaja keskittyi aluksi laivojen korjaamiseen, sittemmin aloitetiin valimotoiminta ja laivaliikenteen v\xc3\xa4hennytty\xc3\xa4 aloitetiin t\xc3\xa4rkkelysteollisuuden k\xc3\xa4ytt\xc3\xa4mien erotus- ja suodatuslaitteistojen valmistus. Sotien j\xc3\xa4lkeen konepaja keskittyi sotakorvaustuotteiden valmistukseen l\xc3\xa4hes 10 vuoden ajaksi. 1960-luvulla konepajan talousvaikeudet saivat aikaan sen, ett\xc3\xa4 valmistustoimnta keskitettiin suodatinteollisuuden laitteisiin. _NEWLINE_Nykyisin Lappeenrannan konepajan tiloissa toimii Outotecin Lappeenrannan toimipiste.'